open-index/open-wikipedia-markdown huggingface dataset:
Varssavi Lepingu Organisatsiooni sissetung Tšehhoslovakkiasse

**Varssavi Lepingu Organisatsiooni sissetung Tšehhoslovakkiasse** (ametlikult **operatsioon Doonau**) oli nelja Varssavi Lepingu Organisatsiooni (VLO) riigi (Nõukogude Liit, Poola, Bulgaaria ja Ungari) vägede sissetung Tšehhoslovakkiasse ööl vastu 21. augustit 1968. Tšehhoslovakkiasse tungis ligi pool miljonit sõdurit, VLO riikidest keeldusid osalemast Rumeenia ja Albaania. Ida-Saksamaalt osales invasioonis vaid paar instruktorit, kuna mõni tund enne sissetungi algust tuli Moskvast käsk Ida-Saksamaalt mitte piiri ületada. Okupatsiooni käigus hukkus 137 Tšehhoslovakkia tsiviilisikut ning 500 sai raskelt haavata.

Sissetungiga katkestati Alexander Dubčeki Praha kevade liberaalsed reformid ning anti võim Tšehhoslovakkia Kommunistliku Partei (KSČ) autoritaarsele tiivale. Selle ajastu Nõukogude Liidu välispoliitikat tunti Brežnevi doktriini nime all.

Sissetung oli rahvusvaheliselt vastuoluline ning tekitas väga vastakaid arvamusi. Kuigi enamik Varssavi pakti riikidest oli sissetungi poolt ning seda toetasid ka mõned kommunistlikud riigid mujal maailmas, oli sellel palju vastaseid. Sissetungi mõistsid kommunistlikest režiimidest hukka Albaania, Rumeenia ning Hiina. Paljud kommunistlikud parteid üle maailma kaotasid populaarsust, kritiseerisid Nõukogude Liitu, lõhenesid või lõpetasid tegevuse. Sissetungist sai alguse sündmuste jada, mis päädis Leonid Brežnevi ja USA presidendi Richard Nixoni rahuga pärast viimase visiiti Hiinasse aastal 1972.

Tšehhoslovakkia invasiooni mõjusid on ajaloolased palju analüüsinud ning seda peetakse üheks külma sõja tähtsamaks sündmuseks. Paljude hinnangul algas sissetungist kommunistlike režiimide allakäik kõikjal maailmas, mis lõpuks viis 1989. aasta Nõukogude režiimi vastaste revolutsioonide ja Nõukogude Liidu lagunemiseni.

## Vaata ka
* Ota Šik
* Praha kevad
* Külma sõjaga seotud konfliktide loend
* Elanikele toetuv kaitse

## Viited

## Välislingid
* "Soviet Invasion of Czechoslovakia": Collection of archival documents on www.DigitalArchive.org
* Project 1968–1969, page dedicated to documenting the invasion, created by the Totalitarian Regime Study Institute
Euroopa aasta auto

**Euroopa aasta auto** (**The European Car of the Year**, ka **ECOTY**) auhind on rahvusvaheline auhind, mida antakse välja alates 1964. aastast. Auhind antakse välja Euroopa autoajakirjade koostöös, kuhu 2022. aastal kuuluvad Auto (Itaalia), Autocar (Suurbritannia), Automobil Revue (Šveits), Autopista (Hispaania), Auto Trends (Belgia), Autovisie (Holland), firmenauto (Saksamaa), L'Automobile Magazine (Prantsusmaa) ja Vi Bilägare (Rootsi).

Žürii koosneb Euroopa ajakirjandusväljaannete autoajakirjanikest, kusjuures iga riigi žürii liikmete arv sõltub konkreetse riigi autoturu suurusest ja autotööstuse olemasolust. Eraldi klassidele auhindu ei jagata, vaid välja kuulutatakse üks ja ainus võitja.

Euroopa aasta autoks 2021 osutus Toyota Yaris ja see otsus kuulutati välja 1. märtsil 2021 Šveitsis Genfis.

## Vaata ka
* Eesti aasta auto 

## Viited
Alika

**Alika Milova** (esinejanimega **ALIKA**; sündinud 5. septembril 2002 Narvas) on Eesti laulja.

Ta on edukalt ja väga hästi osalenud paljudel laulukonkurssidel, mille hulgas on The Baltic Voice, New Wave Junior, Kaunas Talent, Bravo Laulukonkurss, Euro Pop Contest "Berliner Perle" (Euro Pop, EPC).

Ta võitis saatesarja "Eesti otsib superstaari" kaheksanda hooaja (2021).

2025. aastal võitis ta TV3 paroodiasaatesarja "Su nägu kõlab tuttavalt".

## Eesti Laul ja Eurovisioon
2023. aastal võitis ta konkursi "Eesti laul 2023" looga "Bridges". Ta sai 42 protsenti häältest ning tema lugu pidas parimaks ka "Eesti laulu" rahvusvaheline žürii.
Ta oli Eesti esindaja Liverpoolis toimunud 2023. aasta Eurovisiooni lauluvõistlusel, kus jõudis kaheksandale kohale 168 punktiga.

## Diskograafia

###### Albumid
* 2023 – "Alika"
* 2024 – “Virmalised”

###### Singlid
* 2021 – "Õnnenumber"
* 2022 – "*Bon Appétit*"
* 2022 – "*C’est La Vie*"
* 2022 – "*Bridges*"
* 2023 – "*You*"
* 2023 – "*Too Much*"
* 2023 – "Lihtsalt veab"
* 2023 – "Õde ütles"
* 2024 – "mis minuga saab? ft. villemdrillem"
* 2024 – "saame kokku"
* 2024 – “virmalised”
* 2024 – “ silmapiir”
* 2024 – “ ära ava “
* 2025 – “ K.A.S "

## Tunnustus
* 2023 Narva teenetemärk 

## Viited

## Kirjandus
* Staarisaate finalist Alika Milova: saaksin olla sillaks, kes ühendab eesti ja vene rahva. Sky Plus, 30. november 2021
* Värske superstaar Alika Milova vallutab tabelitippe debüütsingliga “Õnnenumber”. TV3 uudised, 14. detsember 2021
* Eesti 8. superstaar Alika Milova: “Have you ever seen the rain”. Superstaar juba 2012!. Edasi.org, 15. detsember 2021
* Rahvusraamatukogu väikse maja esimeseks laenutajaks sai superstaar Alika Milova. Tre Raadio, 8. jaanuar 2022

## Välislingid

*Alika koduleht
Rudolf Walden

**Karl Rudolf Walden** (1. detsember 1878 Helsingi – 25. oktoober 1946 Sysmä) oli Soome tööstusdirektor ja Ühendatud Paberivabriku asutaja, Soome sõjaminister ja relvajõudude ülemjuhataja ning kaitseminister vaherahu ja Jätkusõja ajal. Jalaväekindral.

Ta sündis Ähtäri ringkonnakohtuniku Walfrid Waldeni ja Mathilda Christina o.s. Sommeliuse pere teise pojana. Ta alustas kooliteed Jyväskylä Lütseumis, kuid koolis ei läinud ta hästi. Tema isa tegi seejärel otsuse suunata mõlemad nooremad pojad Rudolf ja Nils 1890. aastal Hamina kadetikooli. Soome kadetikool oli sel ajal tunnustatud seitsmeklassiline asutus nelja üld- ja kolme eriklassiga. Esimene vastas koolide kõrgematele klassidele ja viis bakalaureusekraadini, eriklassid aga lõpetasid ohvitseridena. Rudolfi poeg oli Haminasse tulles 11-aastane. Rudolf näitas Haminas üles usinust ja peagi oli ta oma klassis esimene. Tema andekus ilmnes eriti matemaatikas ja sõjaväes ning ta äratas näitamishimu. Pärast üldklasside läbimist liikus Rudolf edasi eriklassidesse; seetõttu oli ta otsustanud ohvitseriks hakata. Õpetajad ja kamraadide ring kasvatasid noormeest positiivselt.

Kadetiveeblina ja kadettide kursuse priimusena olnuks tal õigus astuda Venemaa eliitrügementi, kuid venestamismeetmete tõttu ta keeldus ja võeti augustis 1900 Soome kaardiväe leitnandiks. Suvel 1901 astus Suurhertsogiriigi sõjalisele süsteemile lojaalne Walden tagasi, kuid seda ei aktsepteeritud ja ta määrati Kuopio 1. ringkonna sõjaväelaseks. Kui Walden keeldus, siis ähvardati teda karistusega ja juhtumit arutati sõjaväekohtus. Nõnda sai asi nn repressiivperioodide legaalsusvõitluse osaks ja nii Waldens asjast aru sai. Talle määrati karistus, ta vallandati ja kaotas töösuhtejärgsed hüvitised. Lühike sõjaväelasekarjäär katkes ja algas pikk töösturi karjäär.
Fettuccine

***Fettuccine*** (itaalia keeles 'väiksed lindid') on Itaalia köögis populaarne lindikujuline pastaliik. Üldiselt liigitatakse pastad kahte suurde rühma: pikad pastad (spagetid, *fettuccine*, *[[linguine]]*) ja lühikesed pastad (*[[penne]]*).

*Fettuccine* on pastaliik, mis on pärit renessansiaegsest üliõhukesest *capelli d'angelo*st. *Fettuccine* on lamedam ja paksem pastaliik. Traditsiooniliselt on see valmistatud munast ja jahust, tavaliselt üks muna 100 grammi jahu kohta. 

Jahu, vesi ja muud vajalikud koostisained segatakse, sõtkutakse ja rullitakse õhukesteks lehtedeks, mis lõigatakse hiljem ribadeks või vormitakse spetsiaalsete pressidega erikujulisteks pastatoodeteks. Fettuccine'i kirjeldatakse sageli kui üht esimest pastatüüpi, mille pikad nuudlid on rullitud ja käsitsi lõigatav. *Fettuccine* on umbes 6,4 mm lai. *Fettuccine*t valmistatakse traditsiooniliselt värskelt (kas kodus või kaubanduslikult), kuid seda on võimalik osta ka kuivatatult.

Seda sorti pasta puhul kasutatakse sageli sünonüümidena termineid *[[fettucce]]* ja *[[fettuccelle]]*, kuid esimest terminit kasutatakse täpsemalt laiemate umbes 13 mm ja teist kitsamate umbes 13,2 mm vormide jaoks. Fettuccinet on ka võrreldud tagliatellega, ainus erinevus on laiuses, tagliatelle on 6 mm lai.

*Fettuccine*t süüakse sageli klassikaliselt koos *sugo d'umido* (veiseliharaguu) või *ragù di pollo*ga (kanaraguu). *Fettuccine't* süüakse veel koos riivjuustu ja võiga, selline kooslus sündis Roomas koduse pastaroana.

## Fettuccine Alfredo
*Fettuccine* serveerimist või ja juustuga mainis esimesena 15. sajandi *maccaroni romaneschi* (Rooma pasta) retseptis Martino da Como, Roomas tegutsev Põhja-Itaalia kokk.

Modernse *fettuccine Alfredo* leiutas Alfredo di Lelio Roomas. Tema loodud *fettuccine alfredo* kuulsus levis kõigepealt Itaalias ja seejärel jõudis ka teistesse riikidesse. Alfredo kastet on müüa paljude riikide toidupoodides sageli valmistoiduna. Erinevalt algsest valmistisest, mida paksendab juust, paksendab Alfredo kiirtoiduversioone muna ja tärklis.

## Viited
Väino Viilup

**Väino Viilup** (21. oktoober 1928 Karula vald, Valgamaa – 12. detsember 2021) oli Eesti tööstusjuht ja poliitik. 

Ta lõpetas 1952. aastal Tallinna Polütehnilise Instituudi keemia-mäeteaduskonna ja täiendas end Moskvas söetööstuse akadeemias ja söetööstuse kvalifikatsiooni tõstmise instituudis.

Viilup oli aastatel 1972–1988 Estonia kaevanduse direktor, 1988–1991 Eesti Põlevkivi kapitaalehitusvalitsuse asejuhataja, 1991–1999 Eesti Põlevkivi peadirektor, aastast 1998 ühtlasi juhatuse esimees ja tegevdirektor, 1999–2000 juhatuse esimehe nõunik. 

1968–1971 oli Viilup Eesti NSV Ülemnõukogu saadik, 1991–1994 Kohtla-Järve linnavolikogu esimees, olnud ka Jõhvi linnanõukogu aseesimees.

## Tunnustus
* 1986 Eesti NSV teeneline insener
* Jõhvi aukodanik 
* 2004 Valgetähe IV klassi teenetemärk
* 2008 Ida-Virumaa teenetemärk

## Viited

## Välislingid
*AK filmikroonika 1958-1991: 1 | ESTONIA KAEVANDUSE DIREKTOR VÄINO VIILUP
*
Győri raekoda

**Győri raekoda** on uusbarokne linnavalitsuse hoone Győris Ungaris. Ehitise keskosa ilmestab kellatorn, peafassaadist eenduvad kaks väiksemat torni. See asub linna kõige elavamas kohas, tänavate Szent István út ja Baross út ristumiskohas, Városház téri lõunaküljel.

## Vaata ka
*Győri raudteejaam

## Välislingid
Veise valgupulber

**Veise valgupulber** on valgupulber, mida valmistatakse veiseliha keetmisel, mille käigus tekib toitainerikas vedelik. See kooritakse ning kõrvaldatakse rasvad ja süsivesikud. Pärast seda vedelik kuivatatakse pihustusmeetodil.

Toote kvaliteet sõltub kasutatavast veiselihast. Tihtipeale valmistavad tootjad pulbrit veiseliha töötlemise kõrvalsaadustest, mis vähendab aminohapete sisaldust lõppsaaduses, sest enamik valku asub tailihas. Aminohapete tarbimine aitab kaasa lihasemassi kasvatamisele ja kaalulangetusele, aga on kasulik ka nahale, liigestele ja luudele. 

Nagu ka kollageen, sisaldab veise valk märkimisväärselt palju nelja eristuvat aminohapet: glütsiini, proliini, hüdroksüproliini ja arginiini.
Samas kui võrrelda vadakuvalguga, siis veise valgul puuduvad sama kontsentratsiooniga vajalikud aminohapped, täpsemalt hargnenud ahelaga aminohapped leutsiin, isoleutsiin ja valiin, mis aitavad kaasa lihasevalgu sünteesile.

## Viited
Euroopa ühistu

**Euroopa ühistu** (ladina keeles *Societas cooperativa Europeae* ehk **SCE**) on oma liikmete huvides majandustegevusega tegelev riikideülene üksus, mille liikmete arv on määramata ja mille osakapital on vähemalt 30 000 eurot. SCE eesmärk on toetada oma liikmeid rahaliste vahenditega, kasutades ühistu teenuseid või osaledes selle tegevuses. Äriühinguna meenutab Euroopa ühistu ELi liikmesriikide ühistuid.

## Asutamine
Euroopa ühistu asutatakse selle kandmisega Eesti äriregistrisse Registrite ja Infosüsteemide Keskuses.

Euroopa ühistu võivad asutada vähemalt kahes eri EMP riigis asuvad füüsilised või juriidilised isikud järgmiselt:

* vähemalt viis füüsilist isikut, mis asuvad vähemalt kahes EMP riigis;
* vähemalt viis füüsilist isikut ja üks juriidiline isik, kelle suhtes kohaldatakse vähemalt kahe liikmesriigi õigust;
* vähemalt kahe sellise juriidilise isiku ühinemise teel, kes tegutsevad vähemalt kahes eri liikmesriigis;
* vähemalt kahe eri liikmesriigi ühistute ühinemise või ümberkujundamise teel	 Euroopa ühistuks;
* olemasoleva ühistu, millel on vähemalt kaks aastat olnud filiaal või tütarettevõte vähemalt ühes teises liikmesriigis, ümberkujundamise teel.

Euroopa ühistu (SCE) minimaalne osakapital on vähemalt 30 000 eurot. See summa tuleb ühistu asutamisel täielikult märkida, kuid seda ei pea kohe täies ulatuses sisse maksma.
Osade märkimisel tuleb tasuda vähemalt 25 % iga osa nimiväärtusest. Ülejäänud summa tuleb tasuda viie aasta jooksul, kui põhikirjaga ei ole määratud lühemat tähtaega.

Näiteks kui SCE osakapital on 30 000 eurot ning see on jagatud 100 osaks nimiväärtusega 300 eurot, siis tuleb märkimise ajal iga osa eest tasuda vähemalt 75 eurot (25 % 300 eurost). Seega laekub märkimise käigus vähemalt 7500 eurot.

Selline paindlik maksekord võimaldab SCE-l alustada tegevust väiksema sissemakstud kapitaliga, tagades samas, et kogu nõutav osakapital koguneb hiljemalt viie aasta jooksul pärast asutamist.

Euroopa ühistu ärinimi peab algama või lõppema lühendiga "SCE". Kui ühistu liikmete vastutus piirdub nende osaga ja tasutud sissemaksega, peab ühistu ärinimi lõppema sõnadega „*piiratud vastutus*“. Äriühingud, mis on registreeritud enne ühistu asutamist ja mille nimes esineb lühend SCE, ei pea oma ärinime muutma.

Euroopa ühistut reguleerivad Euroopa ühistu määrus, töötajate kaasamise direktiiv, nendele vastavad riiklikud seadused ning vastavalt vajadusele ka ühistute põhikiri. Euroopa ühistu määrus ei sisalda maksueeskirju.
## Euroopaühistupank
Pangandustegevust teostav Euroopa ühistu kannab Patendi- ja Registriameti hallatavas Ettevõtlus- ja Ettevõtete Infosüsteemis nime Euroopaühistupank (inglise keeles *European Co-operative Bank*, soome keeles *eurooppaosuuspankki* ja soomerootsi keeles *europaandelsbank*).. 2014 aastal tegutsenud äriühingute nimekirjas ei ole ühtegi Euroopa pangandusühistut.

## Vaata ka
* Euroopa äriühing

## Viited

## Välislingid
*
Maakrahv

**Maakrahv** (saksa: *Landgraf*, hollandi: *landgraaf*, rootsi: *lantgreve*, prantsuse: *landgrave*; ladina: *comes magnus*, *comes patriae*, *comes provinciae*, *comes terrae*, *comes principalis*, *lantgravius*) oli aadlitiitel, mida kasutati Saksa-Rooma riigis ja hiljem selle endistel territooriumitel. Saksa tiitlid *Landgraf*, *Markgraf* ("markkrahv") ja *Pfalzgraf* ("pfaltskrahv") kuuluvad samasse auastmesse kui *Herzog* ("hertsog") ja on kõrgemal astmel kui *Graf* ("krahv").

## Etümoloogia

**Maakrahv** on sama mis saksakeelne ***Landgraf***, liitsõna sõnadest *Land* ja *[[Graf]]* (krahv).

## Kirjeldus

See tiitel viitas algselt krahvile, kes oli otse keisrile alluv ehk feodaalse kohustusega otse Saksa-Rooma keisri ees. Tema jurisdiktsioon ulatus mõnikord üsna märkimisväärsele territooriumile, mis ei allunud vahepealsele võimule, nagu hertsog, piiskop või pfaltskrahv. Tiitel on säilinud Saksa-Rooma riigi aegadest (esmakordselt kirja pandud Alam-Lotringis 1086. aastal: Henri III de Louvain, Brabanti maakrahv). Määratluse järgi kasutas maakrahv suveräänseid õigusi. Tema otsustusõigus oli võrreldav hertsogi omaga.

*Maakrahvi* kasutati aeg-ajalt ka selliste aadlike kõrvaltiitlina nagu Saksi-Weimari suurhertsog, kes toimis 20. sajandi esimesel kümnendil *[[Tüüringi]] maakrahvina*, kuid pärast Teist maailmasõda langes tiitel kasutusest välja.

Maakrahvi jurisdiktsioon oli *maakrahvkond* (saksa: *Landgrafschaft*) ja maakrahvi naine või naissoost maakrahv oli *maakrahvinna* (saksa keeles *Landgräfin*, *Gräfin* on *Graf* naissoost vorm)

Mõistet on brittide valitsemise ajal kasutatud ka Carolinades (mis on nüüd Põhja- ja Lõuna-Carolina Ameerika Ühendriikides). "Maakrahv" oli "krahvkonna aadlik Briti eraomandis olevas Põhja-Ameerika Carolina koloonias, mis jäi omandiõigusest veidi allapoole (kuningliku vasalli privilegeeritud vaste)".

## Näiteid

* Tüüringi maakrahvkond
** Hesseni maakrahvkond ja selle jagunemised (Hessen-Kasseli maakrahvkond, Hessen-Darmstadti maakrahvkond, Hessen-Rotenburgi maakrahvkond, Hessen-Philippsthal (Hessen-Philippsthal-Barchfeld), Hessen-Rheinfels, Hessen-Homburgi maakrahvkond(Hessen-Homburg-Bingenheim), Hessen-Marburgi maakrahvkond).
* Leuchtenbergi maakrahvkond
* Stühlingeni maakrahvkond
* Klettgau maakrahvkond
* Fürstenberg-Weitra
* Fürstenberg-Taikowitz
* Alsace'i maakrahvkond
** Ülem-Alsace
** Alam-Alsace

## Seotud mõisted

* **maakrahvkond** – maakrahvi auaste, amet või territoorium
* **maakrahvinna** (saksa: *Landgräfin*) – maakrahvi naine või naissoost maakrahv.
Hiina-Nõukogude piirikonflikt

}}|}}}
|}

**Hiina-Nõukogude piirikonflikt** oli 1969. aastal Hiina-Nõukogude vastasseisu kulminatsiooniks seitse kuud väldanud kuulutamata relvakonflikt Hiina ja Nõukogude Liidu vahel. Konflikti teravaim kokkupõrge, mis viis kaks suurimat kommunistlikku riiki sõja piirile, toimus märtsis 1969 Mandžuuria lähedal Zhenbao saarel Ussuri (Wusuli) jõel. Konflikt lõppes 1969. aasta teises pooles *status quo ante bellum*.

## Vaata ka
* Nõukogude Liidu ajalugu (1964–1982)
* Hiina Rahvavabariigi ajalugu
* Hiina välissuhted
* Nõukogude sissetung Xinjiangi
* Islamiülestõus Xinjiangis (1937)
* Baitag Bogdi lahing

## Viited

## Kirjandus
*Ryabushkin ja Orenstein, *The Sino-Soviet Border War of 1969 Volume 2: Confrontation at Lake Zhalanashkol August 1969,* Helion & Co., 2021.

## Välislingid
*Damansky Island Incident Part 1 (English Subtitles) YouTube
*Map showing some of the disputed areas
*Sino-Soviet Border Conflict, 1969
*How Comrade Mao was perceived in the Soviet Union
*The Sino-Soviet Border Conflict: Deterrence, Escalation, and the Threat of Nuclear War in 1969
*New Documents on the Sino-Soviet Ussuri Border Clashes of 1969
Győri raudteejaam

**Győri raudteejaam** (ungari keeles *Győr vasútállomás*) on Ungari suuruselt kuuenda linna Győri peamine raudteejaam. Viini ja Budapesti vahelisel põhiliinil asuv raudteejaam avati 24. detsembril 1855. See teenindab samuti liine Budapest–Hegyeshalom ning Győr–Sopron, Győr–Celldömölk ja Győr–Veszprém; neid opereerib MÁV START.

## Välislingid
Thomas Savery

**Thomas Savery** [/ˈseɪvəri/] (u 1650 – 15. mai 1715) oli inglise leiutaja ja insener. 

Ta leiutas esimese praktikas rakendatava auru jõul töötava seadme – aurupumba, mida sageli nimetatakse aurumootoriks, kuigi see ei ole tehnilises mõttes mootor. Tema aurupump oli efektiivne vahend vee pumpamiseks. Seade lahendas kaevanduste äravoolu probleemi ja muutis ühisveevarustuse üldsusele kättesaadavaks.

## Vaata ka
* Archimedes
* Aleksandria Heron
* Al-Jazarī
* Leonardo da Vinci
* Jeronimo de Ayanz y Beaumont
* James Watt
* Thomas Newcomen
Ameerika paalia

**Ameerika paalia** ehk **oja-mägihõrnas** (*Salvelinus fontinalis*) on kalaliik, kes kuulub lõhelaste (*Salmonidae*) sugukonda ja paaliate (*Salvelinus*) perekonda. Ameerika paalia looduslikuks levilaks on Põhja-Ameerika idapoolsed osariigid ja Kanada. Tänapäevaks on teda asustatud mujale Põhja-Ameerikas ja ka mõnda Euroopa riiki.

Ameerika paalia on üheksa USA osariigi (Michigani, New Hampshire'i, Lääne-Virginia, New Jersey, New Yorgi, Pennsylvania, Põhja-Carolina, Vermonti ja Virginia osariigi) ametlik tunnuskala. Lisaks on ameerika paalia ka Kanada Nova Scotia provintsi ametlik tunnuskala.  

## Süstemaatika
Ameerika paalia sai esimese kirjeldamise järel teaduslikuks nimeks *Salmo fontinalis*. Liigiepiteet *fontinalis* tähendab umbkaudu tõlkides "allikast", viidates külma- ja selgeveelistele veekogudele, mida ameerika paalia elupaigana eelistab. Hiljem tõsteti ameerika paalia lõhe perekonnast (*Salmo*) paaliate perekonda. Vaatamata sellele nimetatakse ameerika paaliat inglise keeles tänapäevani ojaforelliks (*brook trout*).

## Kirjeldus
Ameerika paalia on pikliku kehaga, keskmiselt 30–50 cm pikk. Lõhelaste sugukonda kuuluvatele liikidele omaselt on ka ameerika paalial olemas rasvauim. Värvuse poolest on ameerika paalia üks silmapaistvamaid liike paaliate perekonnas. Kala selg on tume oliiviroheline, pruun või isegi must, küljed aga veidi heledamad. Seljal ja pea peal on ameerika paalial usjad, kreemjat värvi lainelised jooned, mis kala külgedel muutuvad tähnideks. Lisaks heledatele tähnidele võivad kalal esineda ka veel pisemad punakad täpid, mille ümber võib tihti ka näha sinakaid toone. Ameerika paalia kõhu- ja rinnauimede alumine serv on lumivalge, saba- ja seljauime katavad aga tumedad jooned. Valged triibud kõhu- ja rinnauimedel on paaliate perekonnale omane tunnus.

## Viited
Erki Õunap

**Erki Õunap** (sündinud 5. juulil 1977) on eesti entomoloog.

Ta on lõpetanud Tartu Ülikooli 2002. aastal teadusmagistrina.
Ta on spetsialist lepidopteroloogia alal.
Ta esmakirjeldas liigi eesti kääbuskaruslane.

Ta töötab alates 2005. aastast Eesti Maaülikooli Põllumajandus- ja keskkonnainstituudis (enne seda Zooloogia ja Botaanika Instituudis).

Alates aastast 1999 on ta Eesti LUSi entomoloogiaajakirja Lepinfo tegevtoimetaja.

## Tunnustus
2025 Tartu Ülikooli aumärk

## Teoseid
*Urmas Jürivete, Erki Õunap. Eesti liblikad: kataloog / *Estonian lepidoptera: catalogue*. Tallinn: Eesti Lepidopteroloogide Selts, 2008

## Viited
Dipteroloogia

**Dipteroloogia** on teadusharu, mis tegeleb kahetiivaliste (*Diptera*) putukate uurimisega.

Kahetiivaliste seltsi kaks peamist rühma (alamseltsi) on sääselised ja kärbselised. 

Rahvusvahelisi dipteroloogia kongresse peetakse aastast 1986 iga nelja aasta tagant.

## Eesti dipteroloogid
Eestis on peamised dipteroloogid olnud Hans Remm, Kaupo Elberg ja Olavi Kurina.

## Vaata ka
*entomoloogia
Koleopteroloogia

**Koleopteroloogia** on teadusharu, mis tegeleb mardikaliste (*Coleoptera*) putukate uurimisega.

Mardikaliste liikide arv on väga suur, seepärast on ka nende uurijaid maailmas rohkesti.

## Eesti koleopteroloogid
Eestis on peamised koleopteroloogid olnud Georg von Seidlitz, Johannes Miländer, Georg Miländer, Valentin Soo, Uno Roosileht jt.

## Vaata ka
*entomoloogia
Atkarsk

**Atkarsk** on linn Venemaal Saratovi oblastis, Atkarski rajooni keskus. Asub Medveditsa lisajõe Atkara suudmes, 92 km Saratovist loodes.

Tänase linna asukohas oli juba 1358. aastal tatarlaste asula. Linn rajati 18. sajandil. Linnaõigused sai 1781. aastal.

2020. aastal oli linnas 24 125 elanikku.

## Viited

## Välislingid

* http://atkarsk.moyaokruga.ru/
Norberto Murara Neto

**Norberto Murara Neto** (tuntud ka kui lihtsalt **Neto**; sündinud 19. juulil 1989 Araxás) on Brasiilia jalgpallur, kes mängib väravavahina Inglismaa Premier League'i klubis AFC Bournemouth.

Aastatel 2009–2011 mängis ta Brasiiliakõrgliiga klubis Athletico Paranaense, 2011–2015 Itaalia kõrgliigaklubis Fiorentina, 2015–2017 Itaalia kõrgliigaklubis Juventus ja 2017–2019 Hispaania kõrgliigaklubis Valencia. Juventusega tuli ta kaks korda Itaalia meistriks.

Aastatel 2019–2022 kuulus ta Hispaania kõrgliigaklubi FC Barcelona ridadesse. Ta oli kolme hooaja jooksul Marc-André ter Stegeni järel teine valik Barcelona väravavahikohale ning sai kolme hooaja jooksul Barcelona meeskonnas kirja 21 mängus.

2022. aasta augustis sõlmis ta üheaastase lepingu Bournemouthiga.

2012. aasta suveolümpiamängude jalgpalliturniiril võitis Neto Brasiilia olümpiameeskonna koosseisus hõbemedali. Ta oli Brasiilia jalgpallikoondise varuväravavaht 2015. aasta Copa Américal, kuid koondisedebüüdi tegi ta 12. septembril 2018 sõprusmängus El Salvadori vastu.

## Saavutused
;Juventus
*Serie A: 2015–16, 2016–17
*Coppa Italia: 2015–16, 2016–17
*Supercoppa Italiana: 2015
*UEFA Meistrite Liiga: Teine koht 2016–17
;Valencia
*Copa del Rey: 2018–19
;Barcelona
*Copa del Rey: 2020–21

## Viited
Kõrreliste-tõlvtõvik

**Kõrreliste-tõlvtõvik** (*Epichloë typhina*) on tungalteraliste sugukonda kuuluv liik seeni. 

Kõrreliste-tõlvtõvik on mikroseen, mis kasvatab niidukõrreliste ülemistele lehetuppedele paksu valge-kollase-helepruunika koorikja katte.

Ta valiti aasta seeneks 2022.

## Viited

## Välislingid
*
Frank Fabra

**Frank Yusty Fabra Palacios** (sündinud 22. veebruaril 1991 Nechís) on Colombia jalgpallur, kes mängib vasakkaitsjana Argentina kõrgliiga klubis Boca Juniors ja Colombia jalgpallikoondises.

Klubikarjääri algusaastetel mängis ta Colombias – aastatel 2010–2015 Envigados, 2014–2015 Deportivo Calis ja 2015. aasta teises pooles Independiente Medellínis. 2015. aastal tuli ta Deportivo Caliga Colombia meistriks.

2016. aasta jaanuaris liitus ta Boca Juniorsiga. Hooaegadel 2016–17, 2017–18 ja 2019–20 on ta klubiga tulnud Argentina meistriks.

Colombia jalgpallikoondises tegi Fabra debüüdi 8. septembril 2015 sõprusmängus Peruu vastu. Koondisekarjääri esimese värava lõi ta 2016. aasta Copa América Centenario viimases alagrupimängus Costa Rica vastu (samas mängus lõi ka omavärava). Ta kuulus Colombia koondisse ka 2021. aasta Copa Américal. 2018. aasta maailmameistrivõistlustest jäi ta vigastuse tõttu eemale.

## Saavutused
;Deportivo Cali
*Primera A: 2015 Apertura
;Boca Juniors
*Primera División: 2016–17, 2017–18, 2019–20
*Copa Argentina: 2019–20
*Supercopa Argentina: 2018
*Copa de la Liga Profesional: 2020

## Viited
Marco Buschmann

**Marco Buschmann** (sündinud 1. augustil 1977 Gelsenkirchenis) on Saksamaa poliitik, ta on Vaba Demokraatliku Partei liige. Ta oli 8. detsembrist 2021 kuni 6. novembrini 2024 Saksamaa justiitsminister.

Ta sündis aastal 1977 Gelsenkirchenis. Ta lõpetas aastal 1997 Gelsenkirchenis gümnaasiumi. Aastal 2004 lõpetas ta Bonni ülikooli, sooritades esimese õigusteaduse riigieksami; aastal 2007 sooritas ta teise riigieksami ja võeti vastu advokatuuri ridadesse. Aastal 2016 omandas ta Kölni ülikoolis õigusteaduse doktori kraadi.

Aastal 1994 iitus ta Vaba Demokraatliku Partei noorteorganisatsiooniga "Noored Liberaalid", aastatel 1998–2003 oli ta selle organisatsiooni laiendatud föderaalnõukogu liige. Aastal 2009 valiti ta Bundestagi ja aastal 2010 juhtis ta (Vaba Demokraatliku Partei) FDP ringkonnabürood Gelsenkirchenis.

Aastal 2013 lahkus ta Bundestagist, aastatel 2012–2014 töötas FDP haru peasekretärina Nordrhein-Westfaleni liidumaal, 2014. aasta juunis sai temast partei poliitiline direktor. Aastal 2017 naasis ta Bundestagi, sama aasta oktoobris valiti ta FDP parlamendi peaorganisaatoriks.

8. detsembril 2021 sai ta Saksamaa justiitsministriks. Ta astus tagasi 6. novembril 2024, kui kantsler Scholz vabastas ametist ta parteikaaslase, rahandusminister Christian Lindneri.

## Viited
De Keyser's Royal Hotel

**De Keyser's Royal Hotel** oli kõrgetasemeline majutusasutus Suurbritannia pealinnas Londonis. See teenindas peamiselt Mandri-Euroopast saabujaid. Esimese maailmasõja ajal hotell suleti, seda ei taasavatud enam kunagi.

## Vaata ka
*Unilever House
Bridewelli palee

**Bridewelli palee** (inglise keeles *Bridewell Palace*) ehitati Inglismaa kuninga Henry VIII elukohaks Londonis. 

Tema poeg kuningas Edward VI andis ehitised City of London Corporationile, et sinna saaks rajada lastekodu ja eksinud naiste paranduskoha. 1556. aastaks oli sellest saanud esimene vangla ja vaestemaja, kus oli olemas regulaarne arstivalve. Need asutused suleti 1855. aastal ning hooned lammutati aastatel 1863–1864.

## Asukoht
See oli ehitatud City of Londonisse Fleeti jõe kallastele, Thamesi jõe ja Fleet Streeti vahelisse piirkonda, New Bridge Streeti lähedale. Tänapäeval tuntakse seda **Bridewell Place'ina**.

## Vaata ka
*De Keyser's Royal Hotel
*Unilever House

## Välislingid
Fleeti jõgi

**Fleeti jõgi** (inglise keeles *Fleet River*) on Londoni suurim maa-alune jõgi, mis tänapäeval kannab puhastamiseks saastevett. Selle ülemjooks algab kahe ojana, millest mõlemad tammiti 18. sajandil mitmeks tiigiks – Hampsteadi tiikideks ja Highgate'i tiikideks, nõmmel Hampstead Heath. Nõmme lõunaservas laskuvad ojad kanalisatsioonitorudena maa alla ja ühinevad Camden Townis. Vesi voolab kanalisatsioonitorudes 6 km kaugusele Thamesi jõkke. Taolise süsteemi töötas väljas Victoria ajastu tsiviilehituse insener Joseph Bazalgette.

Jõgi annab oma nime tänavale Fleet Street, mille idapoolne ots kulgeb üle jõe, mida tuntakse Fleet Bridge'ina, ja kus praegu asub Ludgate Circus.

## Välislingid
Victoria kaldapealne

**Victoria kaldapealne** (inglise keeles *Victoria Embankment*) on Thamesi kaldapealse osa, mis kulgeb Londonis mööda Thamesi jõe põhjakallast. See kulgeb Westminsteri paleest kuni Blackfriarsi sillani ning toimib peamise läbikäiguna Westminsteri ja City of Londoni vahel. See on tuntud mitmete mälestusmärkide, alaliselt sildunud laevade (näiteks President) ja avalike aedade poolest.

## Vaata ka
*Victoria kaldapealse aiad
*Chelsea kaldapealne

## Välislingid
Harnaaz Sandhu

**Harnaaz Kaur Sandhu** (sündinud 3. märtsil 2000) on India modell ja iluduskuninganna, 2021. aasta Miss Universum võitja.

## Viited

## Välislingid
* Harnaaz Sandhu - Instagram
Unilever House

**Unilever House** on uusklassitsistlikult viimistletud *[[art déco]]* stiilis muinsuskaitse all olev büroohoone Suurbritannia pealinnas Londonis. See asub Blackfriarsi tänavas New Bridge Street, Victoria kaldapealsel. Hoonel on kõrge koolduv fassaad, kust avaneb vaade Thamesi jõge ületavale Blackfriarsi sillale.

Samas kohas asus varem Henry VIII elukoht Bridewell Palace, millest hiljem sai vaestemaja ja vangla. Need hooned hävitati 1864. aastal, tehes ruumi De Keyser's Royal Hotelile. 1920. aastal rentis William Lever krundi oma seebitootmise ettevõttele Lever Brothers, et ehitada sinna peakontor. Ehitust alustati alles 1929. aastal, aasta hiljem võttis ettevõte endale uue nime Unilever.

## Välislingid
Chelsea kaldapealne

**Chelsea kaldapealne** (inglise keeles *Chelsea Embankment*) on Thamesi kaldapealse osa, mis kulgeb Londonis mööda Thamesi jõe põhjakallast. See kulgeb Westminsterist kuni Kensingtoni ja Chelsea linnaosani.

## Vaata ka
*Victoria kaldapealne

## Välislingid
Lõvilakk-korallnarmik

**Lõvilakk-korallnarmik** (*Hericium erinaceus*) on pilvikulaadsete seltsi korallnarmikuliste sugukonda kuuluv seeneliik.

Lõvilakk-korallnarmiku viljakeha on tarvitatud söögina ja traditsioonilises meditsiinis. Seen esineb Põhja-Ameerikas, Euroopas ja Aasias. Lõvilakk-korallnarmiku tunneb ära tema pikkade valgete narmaste järgi ning ta kasvab üldiselt kõdunevatel kändudel, aga ka elavatel puudel parasiidina.

## Kasvatamine
Lõvilakk-korallnarmikut kasvatatakse kunstlikult ülemaailmselt. Seen kasvab nii tahkel subrstraadil, milleks on enamasti leht- ja okaspuu saepuru segu koos mitmesuguste lisanditega (nisukliid, maisijahu, riisikliid jne) kui ka vedelal substraadil, milleks võib olla näiteks kompleksne lämmastikuallikas ja glükoos süsinikuallikana. Kasvamiseks optimaalne pH ehk vesinikueksponent on sellel seenel 6,0.

Kasvamiseks parim keskkond on 85–90% õhuniiskusega ning sobivaim temperatuur inkubatsiooniks on 25 °C ning vegetatiivseks kasvuks 26 °C.

## Uuringud
Ajakohaste seadustega kooskõlas tehti katseid keskealiste ja vanemate hiirte peal, manustades neile lõvilakk-korallnarmiku polüsahhariide. Tulemuseks saadi teada, et seen aitab kaasa mikrobioomi mitmekesisusele soolestikus. Lisaks sellele tulemusele leiti ka seene hea mõju immuunsussüsteemi tugevdamisel ning närvirakkude taastamisel. Lõvilakk-korallnarmiku polüsahhariididel on suur kaubanduslik arengupotentsiaal, kuna neid on lihtne lisada erinevatele toitudele, jookidele ja ravimitele ning seeläbi tõsta nende toodete väärtust.

Lisaks füsioloogilistele tulemustele võib lõvilakk aidata ka mentaalsete probleemide puhul. Katseid tehti nii inimeste kui ka loomadega, kellel tuvastati depressioon. Täheldati antidepressandilaadset toimet lõvilaka suukaudsel manustamisel ning leiti, et see taastab norepinefriini, serotoniini ja dopamiini tasemed.

Inimtarbimise ohutuse tagamiseks pole korallnarmikut piisavalt uuritud.

## Viited

## Välislingid
* Hericium (korallnarmikud) teaduskirjanduse andmebaasis ScienceDirect
Saepuruplaat

**Saepuruplaat** on puitplaat, mis on valmistatud kõrgel temperatuuril ja survel kokku pressitud saepurust, puidulaastudest ja sideainest. Selle tootmiseks kasutatakse enamasti spetsiaalses seadmes purustatud okaspuidu laastu ja saepuru. Saepuruplaat on väga levinud materjal ehituses ja mööblitööstuses, kuid ka näiteks pakendite valmistamisel. Plaadi niiskusesisalduse jääb vahemikku 5–13%. (4)

## Kasutusalad
Saepuruplaati kasutatakse ehitusel ja mööblitootmisel. Mööblitööstuses on saepuruplaat juba pikka aega olnud üks levinumaid puidu asendajaid nii korpusmööbli kui ka pehme mööbli konstruktsiooni elementides.  Ehitusel kasutatakse saepuruplaati peamiselt vooderdus- ja alusmaterjalina ning ka vahe seinapaneelide valmistamisel (4).

## Koostis
Saepuruplaat koosneb peamiselt puitlaastudest, -helvestest, -kildudest, -kiududest, -villast ja -pindudest, puiduhakkest, vahvelpuidust ja saepurust (3).
Puiduhake paikneb enamasti pinnaga paralleelselt. Hake on pinnakihis õhem kui keskosas, seega on pinnakiht keskosast tihedam (2).
Saepuruplaat koosneb 10% ulatuses liimist (2).

## Tootmine
Saepuruplaadi tootmine algab sobiliku toormaterjali kogumisega, mille hulgast sorditakse välja metall ja muud reostusained (5). Edasi läheb materjal masinasse, mis toodab puhastatud toormaterjalist sobiliku kuju ja suurusega laastud (5). Enne töötlemist läbivad laastud kuivatusperioodi, mille järel laastud sõelutakse, selleks et saepuruplaadi pinnad koosneksid peenemate osakestega kihist ning keskosa jämedama fraktsiooniga kihist (5). Enne järgneva kihi laotamist lisatakse laastumassi pindadele liimi või siduvusainet (5). Pärast kihtide lõplikku laotamist toimub eelpressimine, et anda saepuruplaadile siledus ja vastupidavus, ning kuumpressimine, mille käigus antakse saepuruplaadile lõplik tihedus ja luuakse parem side liimi ning laastude ja kihtide vahel (5). Enne saepuruplaatide viimast lihvimist toimub nende lõikamine ja jahutamine (5).

### Vaata ka
*Puitlaastplaat

## Viited
1 https://link.springer.com/article/10.1007/s00226-021-01265-x

2 https://puuinfo.fi/puutieto/wooden-boards/particle-board/?lang=en

3 https://www3.epa.gov/ttnchie1/ap42/ch10/final/c10s06-2.pdf

4 https://kodus.ee/artikkel/kuhu-sobivad-erinevad-ehitusplaadid-osb-plaadist-vineerini

5. https://www.esshelf.com/what-is-particle-board-how-particle-board-is-made/

## Välislingid
*http://www.kboard.in - YouTube
Anglofoobia

**Anglofoobia** tähendab vastuseisu Inglismaa ja/või inglaste vastu, neid kartes, pilgates, mittemeeldides, rõhudes, hirmutades, vihates, vms. Üldiselt kasutatakse seda terminit mõnikord **Briti-vastase meeleolu** sünonüümina. Inglispärasuse vaenamise vastand on anglofiilia.
Teeviit (infoportaal)

**Noorteinfoportaal Teeviit** on veebipõhise info kanal, mis vahendab noortele vajalikku teavet hariduse, karjääri, suhete, tervise ja ühiskonna teemadel. Portaal avati 2018. aastal, kui otsustati senine noorte infomess Teeviit füüsilisel kujul lõpetada ja vahendada edaspidi noortele infot veebipõhiselt. Kuni 2020. aastani haldas portaali ja koordineeris tegevusi Eesti Noorsootöö Keskus. Pärast 2020. aastal toimunud reorganiseerimist on portaal Haridus- ja Noorteameti haldusalas. Portaali haldab Harno noorteosakond.    

Alates 2021. aasta veebruarist vahendatakse noortele infot eesti ja vene keeles. Peale veebisaidi aadressil www.teeviit.ee kasutab noorteinfoportaal Teeviit sotsiaalmeedia kanaleid Facebookis, Instagramis, TikTokis, VKontaktes, YouTube'is, Spotifys ja SoundCloudis. Teeviit lähtub tegevustes Euroopa noorteinfo harta põhimõtetest. Harno on Euroopa noorteinfo ja nõustamise agentuuri ERYICA (European Youth Information and Counselling Agency) võrgustiku liige.   

## Teemakuud
Alates 2019. aastast on noorteinfoportaal Teeviit ja selle hallatavad sotsiaalmeedia kanalid tegutsenud teemakuude põhimõttel. Iga kuu on fookuses üks teema: ilmuvad temaatilised artiklid, toimuvad vebinarid ja otseülekanded, tehakse koostööd teemavaldkonna asutuste ning ekspertidega.

## Noorteinfo üritused
Noorteinfoportaal Teeviit korraldab noorte informeeritust toetavaid üritusi ja kampaaniaid: Euroopa noorteinfo päev (ERYICA), rahvusvaheline noortepäev (UNESCO), üle-eestiline noorsootöö nädal, vaimse tervise teemakuu oktoobris, koolivaheaegade veebipõhised programmid #sisukasvaheaeg ja mitmed teised tegevused. Üle-eestilise noorsootöö nädala raames toimus 2020. aastal koostöös Liis Lemsalu ja Märt Aguga kampaania "Tantsuaktsioon" ning 2021. aastal koostöös Kristjan Lüüsi ja Karl-Gustav Kurniga kampaania "Lennurežiim".

## Taskuhääling "Teeviit tulevikku"
2019. aasta suvel hakati tegema noortele suunatud taskuhäälingusaadete sarja "Teeviit tulevikku", mis kajastab noortele olulisi ja põnevaid teemasid, näiteks füüsiline, sotsiaalne ja vaimne tervis, ettevõtlikkus ja ettevõtlus, suhted, rahatarkus, küberturvalisus, keskkond jne. Saadetes on üles astunud näiteks Sandra Raju, NOËP, Sander Rebane, Karl Killing, Laura Põldvere, Jüri Pootsmann, Janek Õiglane, Mikael Parman, Anna-Kaisa Oidermaa ja teised.  

## Viited

## Välislingid
*Infoportaal Teeviit
*Noorsootöö nädala veebileht
*Noorteinfo veebisait
*Euroopa noorteinfo ja nõustamise agentuur ERYICA 
*Haridus- ja Noorteamet
*Haridus- ja Teadusministeerium
Daniel Audette

**Daniel Audette** (sündinud 6. mail 1996 Blainville'is Québeci provintsis) on Kanada jäähokimängija, kes mängib keskründajana Tšehhi kõrgliigaklubis Kladno Rytíři.

Aastatel 2012–2016 mängis ta Quebec Major Junior Hockey League'i klubis Sherbrooke Phoenix.

2014. aastal valis Montreal Canadiens ta NHL-i ''draft''is 147. valikuna. Hooajal 2015–16 debüteeris ta American Hockey League'is (AHL) Canadiensi noorteklubis St. John's IceCaps. Aastatel 2017–2019 mängis ta AHL-is Laval Rocketi ja 2019–2020 Springfield Thunderbirdsi meeskonnas, kuid NHL-is tal debüüti teha ei õnnestunud.

2020. aasta mais sõlmis ta üheaastase lepingu Soome kõrgliigaklubiga Lukko, kellega tuli hooajal 2020–21 Soome meistriks.

2021. aasta juunis sõlmis ta üheaastase lepingu KHL-i klubiga HK Vitjaz. 45 mänguga lõi ta KHL-is 17 väravat ja andis 22 väravasöötu.

2022. aasta veebruaris liitus ta Rootsi kõrgliigaklubiga Örebro HK, kus mängis vaid kuni hooaja lõpuni. Aastatel 2022–2025 mängis ta Šveitsi kõrgliiga klubides – Lausanne HC (2022/23), HC Ajoie (2023/24) ja Kloten (2024/25). 2025. aasta aprillis siirdus ta Tšehhi klubisse Kladno Rytíři.

2014. aastal võitis Audette Kanada kuni 18-aastaste koondisega omavanuste maailmameistrivõistlustel pronksmedali.

Tema isa Donald Audette mängis NHL-is kokku 14 hooaega.

## Viited

## Välislingid
* Daniel Audette KHL.ru lehel
* Daniel Audette hockeydb.com lehel
Ahvenlased

**Ahvenlased** (*Percidae*) on kalade sugukond, mis kuulub ahvenaliste seltsi. Sugukonda kuuluvad peamiselt põhjapoolkeral mageveekogudes ja riimvetes levinud röövkalad. Enamus liike elavad nearktises, aga on ka liike palearktises. Sugukonnas on üle 200 liigi ja 11 perekonda, FishBase'i andmete järgi 239 liiki ja 11 perekonda. Ahvenaid nendest liikidest on 3: ahven, kollane ahven ja balhaši ahven. Ahvenlased on ühed kõige arvukamad kalad Põhja-Ameerikas, ainult karplased on arvukamad. Eesti vetes on esindatud kolm liiki: ahven (*Perca fluviatilis)*, koha (*Sander lucioperca*) ja kiisk (*Gymnocephalus cernuus)*.

Kõige suurem ahvenlane on koha, kes võib kasvada kuni 100 sentimeetri pikkuseks. Aga enamus ahvenlased on palju väiksemad.

Üks kõige väiksemaid ahvenlasi on pärisdarteri perekonda kuuluv *[[Etheostoma microperca]]*, kes kasvab maksimaalselt ainult 45 mm pikaks. Ta on levinud Põhja-Ameerikas.

Eesti kõige suurem püütud ahvenlane on koha, kes kaalus 14,25 kg ja oli 90 cm pikk, püüti Võrtsjärvest aastal 1975.

Eesti kõige suurem püütud ahven kaalus 2,8 kg, pikkus on teadmata. Kala püüti Peipsi järvest aastal 1964.

Eesti kõige suurem püütud kiisk kaalus 0,195 kg, pikkuseks 27,5 cm ja püüti Uulu vallast (Pärnu kihelkond) aastal 1999.

## Töönduslik püük Eestis
Eestis püütakse ahvenlasi ka töönduslikult. Kõige rohkem püütakse ahvenat, teisena koha. Kiisal tööndusliku tähtsust ei ole.

Ahvenat püüti Eestis aastal 2020 sisevetest 1251 tonni ja Läänemerest 749 tonni. Kusjuures, sisevetest pole nii palju ahvenat püütud alates 2005. aastast.

Koha püüti Eestis aastal 2020 sisevetest 949 tonni ja Läänemerest 20 tonni. Ka koha püüginumbrid olid väga kõrged, ainult 2006. aastal püüti rohkem sisevetest (1127 tonni).
## Anatoomilisi erijooni
Sugukonda iseloomustab 2 seljauime, mis on üksteisest eraldi või vähesel määral ühildunud. Esimene seljauim ogakiirtega, teine seljauim harunenud kiirtega. Anaaluimel tavaliselt 1 või 2 ogakiirt, teine ogakiir üldiselt harunenud. Kõhuuimed ühe ogakiirega ja 5 harunenud kiirega. Nende soomused on ktenoidsed ja kehad enamasti piklikud. Koonilised hambad kinnituvad peale lõualuude veel mitmele teisele suuõõne luule.

## Süstmaatika

Teose "Fishes of the World" viies väljaanne jagab ahvenlased viite alamsugukonda.

Sugukonda kuulub 11 perekonda:
* Liivakala (*Ammocrypta*)
* *[[Crystallaria]]*
* Pärisdarter (*Etheostoma*)
* Kiisk (*Gymnocephalus*)
* *[[Nothonotus]]*
* Ahven (*Perca*)
* Perkariin (*Percarina*)
* Karedarter (*Percina*)
* Võldasahven (*Romanichthys*)
* *[[Sander_(kala)|Sander]]*
* Süstikahven (*Zingel*)

## Viited
Frankofoobia

**Frankofoobia** tähendab vastuseisu Prantsusmaa ja/või prantslaste vastu, neid kartes, pilgates, mittemeeldides, rõhudes, hirmutades, vihates, vms. Prantsuspärasuse vaenamise vastand on frankofiilia.
Jenga

**Jenga** on 1970. aastatel Briti lauamängude kavandaja ja autori Leslie Scotti loodud ja Hasbro turustatud füüsilist osavust arendav lauamäng. Kaks või enam mängijat eemaldavad 54 puitklotsist (tavaliselt 1,5&nbsp;cm&nbsp;× 2,5&nbsp;cm&nbsp;× 7,5&nbsp;cm) koosnevast 18-kihilisest tornist kordamööda ühe klotsi. Iga eemaldatud klots asetatakse seejärel torni tippu, mis muudab tarindi üha ebapüsivamaks.
Brandon Gormley

**Brandon Gormley** (sündinud 18. veebruaril 1992 Murray Riveris Prints Edwardi saarel) on Kanada jäähokimängija, kes mängib kaitsjana Saksamaa kõrgliigaklubis Iserlohn Roosters.

Aastatel 2008–2012 mängis ta Quebec Major Junior Hockey League'i klubis Moncton Wildcats. Hooajal 2009–10 pälvis ta Michael Bossy Trophy.

2010. aastal valis Phoenix Coyotes ta NHL-i ''draft''is 13. valikuna. Hooaja 2012–13 asus ta mängima American Hockey League'is Coyotesi noorteklubis Portland Pirates. NHL-is debüteeris ta 10. märtsil 2014 mängus Tampa Bay Lightningi vastu. Esimese värava lõi ta NHL-is sama aasta 16. novembril mängus Edmonton Oilersi vastu. Coyotesi põhikoosseisus ei suutnud ta oma kohta kindlustada, saades 2014–15 põhihooaja kirja 27 mängu, milles lõi kokku kaks väravat ja andis kaks väravasöötu.

2015. aasta septembris kaubeldi Gormley Colorado Avalanche'ile. Hooaja 2015–16 esimeses pooles ei suutnud ta taas silmapaistvaid esitusi teha (26 mänguga vaid üks väravasööt) ning mängis hooaja teises pooles AHL-is Avalanche'i noorteklubis San Antonio Rampage'is. Hooaja lõpus Avalanche Gormleyle uut lepingut ei pakkunud. Hooajal 2016–17 mängis ta AHL-i klubides Albany Devils ja Binghamton Senators.

2017. aasta oktoobris sõlmis ta üheaastase lepingu Rootsi kõrgliiga klubiga Mora IK. Hooaja 2018–19 esimeses pooles mängis ta Soome kõrgliiga klubis HC TPS. Seejärel naasis ta Rootsi kõrgliigasse, liitudes Frölundaga, kus mängis kuni hooaja 2019–20 lõpuni. Hooajal 2018–19 tuli ta Frölundaga Rootsi meistriks ning võitis 2019. ja 2020. aastal võitis lisaks Jäähoki Meistrite Liiga. Hooajal 2020–21 mängis Saksamaa kõrgliiga klubis Straubing Tigers. 2021. aasta augustis sõlmis ta üheaastase lepingu KHL-i klubiga Riia Dinamo. 2021. aasta detsembris siirdus ta Jaroslavli Lokomotivi. Hooajal 2022/23 mängis ta KHL-is HK Sotši ridades.

2023. aasta oktoobris sõlmis ta üheaastase lepingu Iserlohn Roostersiga.

2012. aastal võitis Gormley Kanada kuni 20-aastaste koondisega juunioride maailmameistrivõistlustel pronksmedali. Gormley oli selle aasta juunioride maailmameistrivõistlustel Dougie Hamiltoni kõrval resultatiivseim kaitsemängija, ta valiti turniiri parimaks kaitsemängijaks ja turniiri sümboolsesse koosseisu. 2016. aastal võitis ta Kanada jäähokikoondise koosseisus Spengleri karika.

## Viited

## Välislingid
* Brandon Gormley NHL.com lehel
* Brandon Gormley hockeydb.com lehel
Arkadak

**Arkadak** on linn Venemaal Saratovi oblastis, Arkadaki rajooni keskus. Asub Bolšoi Ardkadaki jõe ääres, 248 km Saratovist läänes.

Linn rajati 1721. aastal. Linnaõigused sai 1963. aastal.

Linnas on toiduainetetööstuse ettevõtted ning piiritusevabrik.

2020. aastal oli linnas 11 516 elanikku.
 

## Viited

## Välislingid

* https://ark.arkadak.sarmo.ru/
* https://www.arkadak.ru/
Hubertus Heil

**Wolfgang-Hubertus Heil** (sündinud 3. novembril 1972 Hildesheimis) on Saksamaa sotsiaaldemokraatlik poliitik. Ta oli alates 14. märtsist 2018 kuni 6. maini 2025 Saksamaa töö- ja sotsiaalminister.

Ta sündis Hubertuse päeval 1972. aastal Hildesheimi õpilasnõuniku pojana. Pärast keskkooli lõpetamist 1992. aastal Peines läbis ta asendusteenistuse. Seejärel õppis ta 1995. aastast Potsdami ülikoolis politoloogiat ja sotsioloogiat ning lõpetas 2006. aastal Hageni ülikoolis magistriõppe.

Ta on 1998. aastast Bundestagi liige.

Ta oli 14. märtsist 2018 kuni 6. maini 2025 Saksamaa töö- ja sotsiaalminister.

## Isiklikku
Ta on abielus jurist Solveig Orlowskiga, neil on poeg ja tütar. Usutunnistuse poolest on ta luterlane.
Odrajahu

**Odrajahu** on jahu, mida saadakse odraterade kuivatamise ja jahvatamise teel. Odrajahu kasutatakse karaski ja lameleibade valmistamiseks. Samuti kasutatakse seda imikutoitudes, komponendina jahusegudes ning pärmitaina valmistamiseks. Odrajahu on rohkem või vähem rafineeritud. Täisteraodrajahu on tumedam kui täisteranisujahu ning selle maitse meenutab pähklit.

## Ajalugu

Oder on ilmselt pärit Etioopia ja Kagu-Aasia mägistest piirkondadest. Läänemaailmas ei ole oder olnud inimese toidulaual väga olulisel kohal. Aasias, Põhja-Aafrikas ja Lähis-Idas tehakse odrajahust või -teradest putru.

## Odralinnasejahu

Odralinnasejahu valmistatakse odralinnastest. Valitud odrasorte kasutatakse peamiselt linnaste saamiseks. Odralinnased on odraseemned, mis on läbinud linnastamise (osaline idandamine, millele järgneb idandamise peatamine kuuma õhuga). Linnastamise lõpus eraldatakse idud ja jahvatatakse jahuks. Linnasejahust valmistatakse meski, õlut ja viskit. Kõrgel temperatuuril kuivatatud linnastest tuleb tumedam õlu. Odralinnastest valmistatakse viljakohvi, linnasesiirupit, millega lõhnastatakse piimakokteile ja mõningaid kondiitritooteid ning hommikusöögihelbeid.

## Kasutamine

Oder leiab Euroopas ja Põhja-Ameerikas vähe kasutust. Seevastu Aasias on odrajahust tooted laialdaselt levinud. Odrajahu kasutatakse küpsiste, muffinite ja pannkookide valmistamiseks. Otra saab kasutada ka muretaina, odrajahu-hapukooretaina ja putrude tegemiseks. Oder ei sisalda gluteeni moodustavaid valkaineid ja ainuüksi odrajahust küpsetisi valmistada ei saa. Pagarid kasutavad väikestes kogustes diastaatilist odrajahu, et muuta tainas olev tärklis suhkruteks. Odrajahu saab kasutada ka pasta valmistamiseks. Odrajahu kasutatakse suppide ja kastmete paksendajana, see annab toitudele kergelt magusa maitse. Otra kasutatakse ka kariloomade toiduks ning leiva-, õlle- ja viinatööstuses.

## Kohalikud variatsioonid

Oder on üks vanimaid põllukultuure ning seetõttu on välja kujunenud lisaks laialt levinud toodetele ka kohalikke roogasid.

Chalbori-ppang 2.jpg|Chalbori-ppang on Lõuna-Koreast pärit pannkookidest koosnev maius
Brødkorg.JPG|Flatbrød on Norra lameleib
WikiCon 2021 Erfurt 021.jpg|Raspeball on Norrast pärit kartulist ja odrajahust koosnev roog
Pinda Daan - Jagannath Ghat - Kolkata 2012-10-15 0701.JPG|Piṇḍa on Hindu päritolu riisipall, millele on lisatud odrajahu, gheed ja seesamiseemneid


## Toiteväärtus
Odrajahu toiteväärtus ning vitamiinide ja mineraalainete sisaldus 100 g jahu kohta.

## Viited
NHS COVID-19

**NHS COVID-19** on Suurbritannia elanike jaoks loodud nutirakendus, millega teatatakse kasutajale võimalikest kokkupuudetest koroonaviirusega nakatunutega. Rakendus on välja töötatud Suurbritannia riikliku tervishoiusüsteemi NHS tellimusel.

* NHS-i rakendus – üldotstarbeline rakendus
* COVID Symptom Study – mitte-NHS-i sümptomite jälgimine Suurbritannias
* Koroonateaberakendused – kõik riigid

## Viited